Innibos Kunstefees gaan vir eers voort | Netwerk24
Innibos Kunstefees gaan vir eers voort
24 Maart 2020 23:01
Die Standard Bank Innibos Kunstefees – wat vir 24 tot 27 Junie beplan is – gaan voort.
Sandra Jacobs, Innibos-mediabestuurder, sê die feesdireksie het op 17 Maart besluit om vanjaar se fees voorlopig nie te kanselleer nie, ondanks die ramptoestand in Suid-Afrika weens Covid-19.
Jacobs sê as die bestaande verbod op openbare geleenthede (die byeenkoms van meer as 100 mense op 'n slag) tot ná 14 April verleng word, "sal die direksie die fees na 'n latere datum in 2020 uitstel".
Mathews Phosa, voorsitter van die feesdireksie, sê hulle neem die situasie nie ligtelik op nie. "Dit is belangrik dat mense nou, in die belang van nasionale gesondheid, alle veiligheidsmaatreëls nakom. As die pandemie nou kortgevat word, kan almal se lewe hopelik binnekort normaal voortgaan."
Andy Lubbe, feesbestuurder, sê omdat die besluit verreikende implikasies vir kunstenaars, verblyf-instellings en diensverskaffers inhou, wil hulle dit nie voortydig af- of uitstel nie. "As daar 'n gesondheidsrisiko aan die fees verbonde sou wees, sal dit uitgestel word."